"**MMMBop**" ("**מממבוֹפּ**") הוא שיר שנכתב ובוצע על ידי להקת הפופ רוק האמריקאית הנסון. הוא יצא לאור ב-15 באפריל 1997, כסינגל המוביל מתוך אלבום האולפן הראשון שלהם באורך מלא, *Middle of Nowhere* (1997). השיר היה מועמד לשני פרסי גראמי בטקס פרסי הגראמי השנתי ה-40 והוא הסינגל המצליח ביותר של הלהקה. "MMMBop" זכה להצלחה גדולה ברחבי העולם, והגיע למקום הראשון בלפחות 12 מדינות, ביניהן אוסטרליה, קנדה, גרמניה, ניו זילנד, בריטניה וארצות הברית.

רקע
---

השיר הופיע במקור באלבום העצמאי *MMMBop* מ-1996 עם קצב איטי יותר, אך עובד מחדש כשיר פופ אופטימי, והוא נהפך ללהיט. בראיון באוגוסט 2004 ל-Songfacts, זאק הנסון הסביר את מקורות השיר:

> 
> השיר התחיל את דרכו כרקע לשיר אחר. באותו זמן הרכבנו את האלבום העצמאי הראשון שלנו, וניסינו להמציא קטע שישמש רקע. התחלנו לשיר גרסות שונות של מה שהוא עכשיו הפזמון של "MMMBop". זה נתקע לנו בראש ולא באמת עבד כרקע לשיר אחד, ולמשך כמה שנים זה ממש נתקע לנו בראש, והתחלנו להרכיב את שאר השיר – את הבתים ואת הגשר וכן הלאה.
> 
> 
> השיר מדבר על כך שאתה צריך לאחוז בדברים שבאמת חשובים. "MMMBop" מייצג מסגרת זמן או את הסופיות של החיים. דברים ייעלמו בסוף, בין אם מדובר בגיל שלך או בצעירות שלך, או שאולי מדובר על הכסף שיש לך, או כל דבר אחר, וכל מה שישאר הם האנשים שטיפחת ובנית לתוך עמוד השדרה שלך ולתוך מערכת התמיכה שלך.
> 
> 
> הן [מילות השיר] לא נוצרו מתוך השראה מאיזשהו אמן מיוחד. המוזיקה הראשונה שהכרנו היא המוזיקה של שנות ה-50 ושנות ה-60. אם בכלל, "MMMBop" אולי הושפע מהביץ' בויז ומלהקות שונות מאותה התקופה – שהשתמשו בקול שלהן כדי לעשות משהו כמו דו-וופ. זה היה משהו שכמו נתקלנו בו במקרה.
> 
> 
> 
> — זאק הנסון, ראיון
>

ביקורת
------

לארי פליק מ"בילבורד" כתב, "בהתחלה זה שילוב צורם מעט, אבל בסופו של דבר זה די מגניב. אם מחשיבים את הפזמון הקליט, ברור שיש כאן להיט." שרה סקריבנר מ"לוס אנג'לס טיימס" ראתה בו "פזמון קליל של פופ שטותי".  המגזין הבריטי "Music Week" נתן לשיר ציון ארבע מתוך חמש, וקבע כי "תשומת הלב התקשורתית בשמיים עבור שלושת האחים הטלסנים האלה, בני 11, 14 ו-16. שיר הפופ החמוד והקליט הזה הוא סינגל הבכורה האידיאלי."

צ'אק אדי מ"רולינג סטון" הרגיש שהשיר "נדבק למוח שלך כמו מסטיק טרידנט לשטיח". איאן היילנד מ"סאנדיי מירור" דירג את השיר שמונה מתוך עשרה, והעיר, "[חברי הלהקה הם] אחים מתבגרים מאמריקה שנשמעים קצת כמו שריל קרואו על הליום. אתה תאהב את זה בהתחלה, אבל בעוד כמה שבועות אתה תבעט את הטלוויזיה בכל פעם שיופיעו פרצופי הסמיילי שלהם." דייוויד סינקלייר מ"הטיימס" סיכם: "[השיר הוא] מספר 1 באמריקה ובכל רחבי הרדיו הבריטי כמו פריחה, זה כבר נשמע כמו סטנדרט פופ מוזהב". 

"MMMBop" נבחר לסינגל הטוב ביותר של השנה בסקר המבקרים של "וילג' ווייס", תוך שהוא גם עמד בראש סקרי המבקרים של "רולינג סטון" ו-"VH1", ודורג במקום ה-20 ב"100 השירים הגדולים של VH1 של שנות ה-90",  וכן במקום ה-98 ב"100 השירים הגדולים של 25 השנים האחרונות" של VH1.  בשנת 2021, "רולינג סטון" דירג אותו כשיר להקת הבנים התשיעי הטוב ביותר בכל הזמנים.

וידאו קליפ
----------

וידאו קליפ הופק לקידום הסינגל, בבימויה של במאית הקולנוע, הטלוויזיה והקליפים האמריקאית טמרה דייוויס. הוא מציג את האחים הנסון שרים ומנגנים בכלים שלהם בסלון של בית בפרברים. בין לבין יש קטעים שבהם הם נכנסים למערה ומסיימים על חוף. סצנות אחרות מציגות אותם משחקים בעיר, רוקדים על הירח, נוהגים במכונית או מופיעים בצילומים ישנים של אלברט איינשטיין.

גרסאות כיסוי
------------

20 שנה לאחר ההקלטה הראשונה של "MMMBop", כ-93,000 גרסאות כיסוי של השיר הנמצאות ביוטיוב נספרו על ידי כתב MTV, פטריק הוסקן, במרץ 2016.  חברי הנסון אמרו לרבקה מילזוף ב-"Vulture" שהם לא שמעו גרסאות כיסוי טובות, כי "אנשים לא יכולים לשיר את הפזמון כמו שצריך. רוב הזמן הם מסנכרנים את זה לא נכון".

קישורים חיצוניים
----------------

* מידע על היצירה "MMMBop" באתר מיוזיק בריינז
* סרטון השיר "MMMBop" באתר יוטיוב

הערות שוליים
------------

1. ↑  "Zac Hanson: Songwriter Interviews". *Songfacts*. נבדק ב-30 בינואר 2018. `{{cite web}}`:  (עזרה)
2. ↑  Scribner, Sara (25 במאי 1997). "In Brief". *Los Angeles Times*. נבדק ב-22 בינואר 2023. `{{cite news}}`:  (עזרה)
3. ↑  Eddy, Chuck (June 26, 1997).
4. ↑  Hyland, Ian (May 25, 1997).
5. ↑  Sinclair, David (May 31, 1997).
6. ↑  "VH1: 100 Greatest Songs of the '90s". VH1. אורכב מ-המקור ב-14 באוקטובר 2014. נבדק ב-27 בינואר 2015. `{{cite web}}`:  (עזרה)
7. ↑  "VH1's '100 Greatest Songs of the Past 25 Years'". *The Sydney Morning Herald*. 12 ביוני 2003. נבדק ב-20 בדצמבר 2018. `{{cite web}}`:  (עזרה)
8. ↑  "Hanson: MMMBop". IMDb. נבדק ב-14 בספטמבר 2021. `{{cite web}}`:  (עזרה)
9. ↑  "Hanson - MMMBop (Official Music Video)". YouTube. 7 באוקטובר 2009. נבדק ב-14 בספטמבר 2021. `{{cite web}}`:  (עזרה)
10. ↑  Hosken, Patrick (22 במרץ 2016). "Hanson Have Never Heard a Good Cover of 'MMMBop' – But Here's Who They Think Could Nail It". *MTV News*. נבדק ב-16 בפברואר 2021. `{{cite web}}`:  (עזרה)
11. ↑  Milzoff, Rebecca (22 במרץ 2016). "Hanson on the 20th Birthday of 'MMMBop'". *Vulture.com*. נבדק ב-16 בפברואר 2021. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 572e57a5-1dd4-385b-91c7-362a8ef33d20

 |